Christine Antorini (S), 2006-05-04:
De mange, som var i Folketinget i tirsdags, tror jeg ikke kunne undgå at høre de mange tusinde skoleelever herude, som demonstrerede for retten til frihed i eksamensformer, nemlig muligheden for at de også kan vælge at gå til gruppeeksamen.
Når vi har fremsat beslutningsforslaget sammen med De Radikale og SF, så er det, fordi prøve- og eksamensformer er et vigtigt område, men vigtigt på den måde, at vi åbenbart ikke skal diskutere det her i Folketinget.
Det er noget, som Venstreministre både som videnskabsminister og som undervisningsminister har besluttet at ændre gennem bekendtgørelser, sådan at vi ikke engang har en mulighed for her i salen at tage stilling til, om man skal ændre afgørende på den måde, vi har prøve- og eksamensformer på.
Det har ikke alene noget at gøre med prøveog eksamensformer, for det rækker tilbage til, hvordan man vælger at tilrettelægge undervisningsforløb, for det er jo derfor, der indtil nu har været en bred vifte af valgmuligheder i forbindelse med eksamensformer.
Man kunne have forstået det, hvis det havde været en konservativ videnskabsminister og en konservativ undervisningsminister, som ønskede de gamle prøve- og eksamensformer.
Men det er underligt, når vi har to liberale ministre på det her område, at de vælger ikke længere at give valgfrihed og have tillid til, at uddannelsesstederne selv kan beslutte, hvilke eksamensformer de vil have.
Det var jo rent faktisk sådan, at den tidligere undervisningsminister fra Venstre, fru Ulla Tørnæs, var meget åben for at gå ind og lave en evaluering af prøveformerne i det danske uddannelsessystem netop for at se, hvordan man kunne få de mest moderne prøveformer.
Men det udviklingsarbejde blev sat i stå, efter at der kom et ministerskift på området.
Det er årsagen til, at vi sammen med De Radikale og SF ønsker at have debatten om det beslutningsforslag, hvori der er to forslag: Vi vil dels genindføre frihed til eksamensformer, herunder at gruppeeksamen igen bliver en mulighed, dels skal det udviklingsarbejde, der blev sat i stå, genoptages.
Vi ved, at der har været diskussion, og det kan vi også godt forstå, ikke mindst i Venstres egen gruppe, for det her må da stride mod enhver grundholdning i partiet Venstre.
Vi håber, at det her beslutningsforslag giver en mulighed for, at de fra Venstre, som har gået ud og sagt, at de ikke fatter, hvorfor gruppeeksamener er blevet afskaffet med alt, hvad det har af konsekvenser, vil være med til det her beslutningsforslag, så vi i det mindste får en ordentlig evaluering af, hvad der fremmer moderne undervisningsformer.
Jeg kan i hvert fald sige her fra talerstolen, at under alle omstændigheder vil vi, der står bag beslutningsforslaget, love, at i det øjeblik, der kommer et andet flertal, vil vi genindføre frihed til eksamensformer, herunder gruppeeksamen – en eksamensform, der jo ikke bare har været en politisk diskussion om, men hvor en bred kreds af aftagere, uanset om vi snakker om chefer inden for det private erhvervsliv eller snakker om chefer inden for det offentlige område, siger, at gruppeeksamen afspejler nogle kompetencer, der er brug for.
Jeg vil godt understrege, at vores forslag ikke går ud på, at alle eksamener skal være gruppeeksamener.
Det er netop valgfriheden i eksamensformer, som vi har stor tillid til at de godt selv kan håndtere ude på uddannelsesstederne.
Så vi håber, at der er nogle, som her ved andenbehandlingen trods alt vil give det en chance, om ikke andet så den del, der handler om forsøgs- og udviklingsarbejdet, som partiet Venstre selv tidligere har støttet.